Tartu seiklused

"Tartu seiklused" on 1943. aastal esilinastunud Suurbritannia spioonifilm teise maailmasõja teemal, kus peaosa mängib Robert Donat.Aldgate ja Richards 1994, lk 14 See oli oma aja kohta tüüpiline patriootiline film, kus sakslasi kujutatakse kergesti korrumpeeritavatena, kuna nad ihkavad naisi võrgutada ja saavutada isiklikke hüvesid.Evans 2000, lk 7

Suurbritannias oli see film tuntud kui "The Adventures of Tartu" või "Tartu" ning Ameerika Ühendriikides kui "Sabotage Agent". Film on ingliskeelne ning selle režissöör on Harold S. Bucquet ja produtsent Irving Asher. "Tartu seiklused" valmis Metro-Goldwyn-Mayeri stuudios ja seda levitas sama ettevõte. Filmi stsenaristid on John C. Higgins, kes kirjutas süžee, ja John Lee Mahin, Howard Emmet Rogers ning Miles Malleson, kes tiitrites ei kajastunud. Peaosades on Robert Donat, Valerie Hobson, Walter Rilla ja Glynis Johns. Suurbritannias näidatud versioon kestis 111 minutit ja Ameerika Ühendriikide versioon 103 minutit.

Süžee
Briti kapten Terence Stevensonile (Robert Donat) antakse ülesanne, mis on ohtlikum kui tema igapäevane töö lõhkemata pommide demineerijana. Kuna ta valdab täiuslikult rumeenia ja saksa keelt ja on õppinud keemiainseneriks, visatakse Stevenson langevarjurina Rumeeniasse. Seal varjab ta end fašistliku Raudkaardi kapteni Jan Tartu nime all. Edasi liigub ta Tšehhoslovakkiasse, et varastada natside uue mürkgaasi valem ja saboteerida tehast, kus gaasi toodetakse.

Enne kui Tartu saab tehases tööd, arreteeritakse tema kontaktisik, mille tõttu määratakse Tartu hoopis eestööliseks lõhkeainetehases. Ta majutatakse Anna Palaceki (Phyllis Morris) ja tema tütre Paula (Glynis Johns) juurde, kes töötab tehases. Samas majas elavad ka saksa inspektor Otto Vogel (Walter Rilla) ja kaunis Maruschka Lanova (Valerie Hobson), kes sõbruneb Saksa okupantidega, eriti inspektori ja kohaliku komandandiga. 

Tartu pälvib Paula usalduse, andes talle alibi, kui Paula lasi maha Saksa ohvitseri. Ta palub Paulalt abi, et saada ühendust Tšehhi põrandaaluse organisatsiooniga ja saab enda üllatuseks teada, et Maruschka kuulub ka organisatsiooni. Maruschka võtab ühendust doktor Novotnyga (Martin Miller), kes on kohalike vastupanuvõitlejate juht. Kuigi Maruschka usaldab Tartut, on Novotny ettevaatlikum.

Kui Paulat märgatakse katsel saboteerida tehase tööd, sosistab ta Tartule, et ta käituks nagu nad ei tunne üksteist, selleks et Tartut ei kahtlustataks. Peagi lastakse Paula maha. Paula ja Tartu kontaktisiku surma tõttu hakkavad Tšehhi põrandaaluse organisatsiooni liikmed kahtlustama, et Tartu on natside agent. Maruschka on kindel, et Tartu on spioon ja räägib seda ühele temast sisse võetud natsiohvitserile, eesmärgiga lasta tal Tartu tappa.

Tartu õnneks viiakse ta ilma nende abita üle tööle gaasitehasesse. Ta asub tööle tootmisjuhi, doktor Willendorfi (Percy Walsh) heaks. Tartu jahmatuseks saab ta teada, et esimene gaasikoorem saadetakse teele juba järgmisel ööl. Meeleheitel Tartu teeskleb baaris purjusolekut ja teatab, et teab Tšehhi vastupanuvõitlejate nimesid. Peagi nad arreteeritakse, mille järel tuigerdab Tartu hämarale tänavale. Nagu ta lootiski, röövivad põrandaaluse organisatsiooni liikmed Tartu. Suure vaevaga veenab Tartu neid, et nad on samal poolel. Seejärel valmistab Tartu väikesed pommid, mis õigesse kohta asetatuna purustaksid tehase.

Järgmisel päeval läheb Tartu tööle. Kuigi Tartu paljastatakse peagi, õnnestub tal sokutada pommid õigetesse kohtadesse ja põgeneda tehasest. Peale tema lahkumist lõhkevad pommid ja tehas lendab õhku. Seejärel varastavad Tartu, Maruschka ja üks piloot Saksa pommitaja ning lendavad ohutusse paika.

Näitlejad
Filmi "Tartu seiklused" tiitrites on põhirollid ja näitlejad esitatud järgmiselt:"Credits: The Adventures of Tartu (1943)." Turner Classic Movies. (vaadatud 10. aprillil 2012)
 Robert Donat – kapten Terence Stevenson
 Valerie Hobson – Maruschka Lanova
 Walter Rilla – inspektor Otto Vogel
 Glynis Johns – Paula Palacek
 Phyllis Morris – Anna Palacek
 Martin Miller – dr Novotny
 Anthony Eustrel – Saksa ohvitser
 Percy Walsh – dr Willendorf
 David Ward – Bronte
 Mabel Terry-Lewis (filmis "Mabel Terry Lewis") – pr Stevenson
 Frederic Richter – kindral Weymouth
 John Penrose – leitnant gaasitehases
 Hubert Leslie – Peter Valek
 Miki Iveria – naistööline Škodas
 Lawrence O'Madden – kolonel Perry
 Josephine Wilson – medõde
 Maurice Rhodes – haige patsient

Valmimine
"Tartu seiklused" kandis esialgu pealkirja "Sabotage Agent", kuid kasutusel oli ka pealkiri "Tartu". Film esilinastus Suurbritannias 1943. aasta lõpus "Sabotage Agenti" nime all, 8 minutit pikemana (111 minutit) kui Ameerika Ühendriikides (103 minutit). Erinevus filmi kestuses tuleneb lühikestest lisastseenidest, mis on peamiselt filmi lõpus, ning alternatiivsetest ja pikematest lõikudest kogu filmi jooksul. Mõlemas versioonis näidatakse tehase plahvatuse ajal eri välispilti. Võtted toimusid peamiselt 1942. aasta juulis ja augustis MGM-i Londoni stuudiotes. Tegemist oli esimese MGM-i filmiga Suurbritannias kahe aasta jooksul.  

Filmi režissöör on ameeriklane, kuid kõik näitlejad on britid. Peaosa mängib Donat, kelle viimased filmid "The Young Mr Pitt" ja "Tartu seiklused" olid propagandafilmid.Barr 1986, lk 165."Notes: The Adventures of Tartu." Turner Classic Movies (vaadatud 10. aprillil 2012) Filmis kasutati sõjasaagiks saadud pommitajat Junkers Ju 88, mis kandis Luftwaffe sümboolikat. Autentsuse saavutamiseks kasutati lisaks arhiivikaadreid Londoni pommitamisest ja hävitajast Messerschmitt Bf 110.

Kriitika
Ajalehes The New York Times ilmunud arvustuses nimetati "Tartu seiklusi" filmiks, mis "sageli ja häbenematult paneb proovile publiku kergeusklikkuse" ja et "stsenaariumis on nii palju auke, et seda saaks kasutada sõelana". Samas tunnistas kriitik, et "vaatamata liialdustele on filmis siiski omajagu põnevust", mis pakub meelelahutust "suuresti tänu energiale, mille hr Donat filmi toob".T.S. "The Adventures of Tartu (1943), At Loew's State." The New York Times, 24. september 1943 (vaadatud 18. novembril 2008) Variety arvustas filmi 4. augustil 1943. Hilisemad arvustused pidasid tühisevõitu teoses nauditavaks vähemasti Donati osatäitmist, mis elustas filmi.Schwartz, Dennis. "Robert Donat's lively performance saves this ordinary spy caper from its conventional story line." Ozus' World Movie Reviews, 6. jaanuar 2006 (vaadatud 10. aprillil 2012)

Lisaks kujutatakse filmis "Tartu seiklused" ülimalt vastumeelsete ja pinnapealsetena natsiohvitsere, kes tunnistavad, et kasutavad Hitleri sõda vaid kattevarjuna oma egoistlike püüdluste täitmiseks. Näiteks õnnestub ühes stseenis Tartul tehasedirektorit kergesti tüssata, rõhudes tema soovile alluvate ees tark välja näha. Lisaks pääseb Tartu valvepunktist läbi, andes valveülema tüdrukule lubadusi. Viimaseks algatab üks naine Tartu vastu vandenõu, kasutades ära natsiohvitseri soovi temaga suhet arendada ja saada aukõrgendust.

Viited

Kirjandus
 Anthony Aldgate, Jeffrey Richards "Britain Can Take it: British Cinema in the Second World War" Edinburgh: Edinburgh University Press, 2nd Edition, 1994. ISBN 0-7486-0508-8
 Charles Barr (toim) "All Our Yesterdays: 90 Years of British Cinema" London: British Film Institute, 1986. ISBN 0-85170-179-5
 Alun Evans "Brassey's Guide to War Films" Dulles, Virginia: Potomac Books, 2000. ISBN 1-57488-263-5
 John Weal "Ju 88 Kampfgeschwader on the Western Front" Botley, Oxfordshire, UK: Osprey Publishing, 2000. ISBN 1-84176-020-X

Välislingid
 "Tartu seikluste" USA versioon on vabalt allalaaditav Internet Archive'ist
 "Tartu seiklused" portaalis IMDB
 "Tartu seiklused" portaalis TCM Movie Database
 "Tartu seiklused" portaalis AllRovi

Category:1943. aasta filmid
Category:Mustvalged filmid
Category:Suurbritannia filmid
Category:Spioonifilmid